למידת ספרות ממוקדת בטקסטים, אך בניגוד למקצועות אחרים, הטקסטים אינם רק אמצעי להקניית ידע, אלא הידע בעצמו אותו המורה מבקש להנחיל. פרשנות הטקסט קשורה לניכוס במובן של הבנת הטקסט מתוך עולמו של הקורא ובאופן שבו משמעות הטקסט הופכת להיות חלק בלתי נפרד מעצמיותו (Ricoeur, 1980). אספקטים אלו של למידת ספרות כרוכים באינטראקציה שנוצרת במרחב הלמידה שמתקיים לרוב פנים אל פנים (לוטן ומילר, 2016) ובקיום שיח פרשני ספונטני החיוני להבניה קונסטרוקטיביסטית של הידע הנלמד (Poyas & Elkad-Lehman, 2016). המעבר ללמידה מקוונת בעקבות מגפת הקורונה יצר תהליכי disruptive innovation (Christensen et al., 2015) שיש לתת עליהם את הדעת.

המחקר הנוכחי הנו איכותני ובו השתתפו 90 סטודנטים להוראת ספרות. מטרת המחקר לזהות את הרכיבים החיוניים בעיני הסטודנטים לקיום של שיעור ספרות מקוון מיטבי. כלי המחקר כללו שיחות, שאלונים ראיונות. מממצאי המחקר עולה כי הסטודנטים התייחסו לשיח הפרשני הספונטני כרכיב קריטי לקיום שיעור מקוון מוצלח. תרומתו המרכזית של המחקר הנוכחי בהרחבת הידע הקיים בנוגע לרכיבי שיעור ספרות מקוון, לצד ההשתמעויות היישומית המוצעות להוראה מקוונת של ספרות.

**מקורות**

לוטן, צ', מילר, מ' (2016). ניצנים של חדשנות בשילוב טכנולוגיה בהכשרה להוראת ספרות, בתוך: פויס, י' (עורכת) *הכשרת מורים במבוך החדשנות הפדגוגית*. תל אביב: מופ"ת, 196-227.